Porazili už deväť súperov v rade za sebou. Ak dnes (v utorok 9. 10) vyhrajú aj v Trebišove, zaokrúhlia tak počet víťazných zápasov na jubilejných desať! V piatok však hostia doma druhý celok tabuľky Spišskú Novú Ves. Najväčšieho ašpiranta na postup do hokejovej extraligy.
K Spišskej Novej vsi už dnes môžeme smelo zaradiť aj hokejistov Banskej Bystrice. Valcujú totiž jedného súpera za druhým, a stále nenašli premožiteľa. Spišiaci stratili v prvom kole za remízu v riadnom hracom čase v Topoľčanoch jeden bod, preto práve banskobystrický HC 05 je v tabuľke na čele. V utorok navyše "barani" pripravili fanúšikom poriadnu drámu! V 50. minúte bol stav zápasu B. Bystrica – Prividza 0:2! Nastal však dokonalý hokejový zvrat. Najprv využil presilovú hru Peter Maček a za stavu 1:2 sa domáci pustili do súpera, ako v lete ľudia do šťavnatého melónu. Vyrovnanie prišlo o necelých sedem minút neskôr, keď brankára Fedora prekonal Miroslav Brumerčík. Neprešlo ani 40 sekúnd a domáci už vyhrávali zásluhou Martina Domiana. Záverečná powerplay hostí nespasila. Práve naopak, do prázdnej brány poslal puk obranca Juraj Senko a domáci mohli začať oslavovať. Tréneri Miroslav Chudý a Ján Hegyi odpustili hráčom i to, že ich takmer pripravili o nervy. "Prievidza dobre bránila. Ja si však myslím že to nasadenie nebolo od začiatku také, aké by malo byť. Nervozita nám trošku zväzovala ruky i nohy. Ale som po víťazstve spokojný, aj keď sme dali góly až v samom závere. Treba chlapcom za ten záver poďakovať," vydýchol si po stretnutí kormidelník HC 05 Miroslav Chudý. Banskobystričanom pomohli tak trochu i náhodné góly. Za stavu 0:2 to bolo potrebné, pretože sa hráčom nedarilo skórovať ani z vyložených šancí. "Čakali sme na ten úvodný gól ako na spasenie. Vedeli sme, že od neho sa to potom bude všetko odvíjať ďalej," dodal tréner Chudý. A tak sa aj stalo. Banskobystričania sa dostali k súperovi na kontakt a stúplo im sebavedomie. "Je to tak. Každému hráčovi stúplo sebavedomie. Vycítili sme, že máme ešte šancu a Prievidza je poraziteľná. Dali sme gól a potom to už išlo," prezradil kapitán mužstva Michal Longauer. Dramatický zápas ešte viac nakopol hokejistov k lepším výkonom. V piatok si vychutnali nováčika z Bardejova (9:2) a o ničom inom sa už nehovorí – ako o postupe do extraligy! "Určite. Hráči i média už o ničom inom nehovoria, len o nás a o Spišskej Novej Vsi. To sú najväčší ašpiranti na postup do extraligy. Musíme sa s touto realitou naučiť žiť, lebo iná cesta nevedie. Aj z vedenia nášho klubu sú už také náznaky, že postup je pre nás smerodajný. Musíme si jednoducho na to zvyknúť," vyjadril sa k vyprofilovaným cieľom HC 05 tréner Miroslav Chudý. Nik z hráčov, a ani z trénerov pred sezónou nechcel, aby Banská Bystrica bola považovaná za favorita súťaže. Situácia v tabuľke však hovorí jasnou rečou. Uvedomuje si to aj kapitán tímu Mišo Longauer: "Nechcel som, aby to takto bolo proklamované, že sme favoriti. Aj keď samozrejme, v duchu som si to myslel. Jednoducho to tak vyšlo, že našim súperom je iba Sp. N. Ves. Do play off sa ale môže ešte všeličo stať. Mužstvá sa môžu posilniť a myslím si, že Prievidza bude tiež vysoko v tabuľke. Má kvalitné mužstvo. Aj druhé kluby sa zrejme posilnia. Určite chceme, aby sme boli spokojní my - hráči, vedenie a fanúšikovia. Dúfam, že budú chodiť na nás."
V Banskej Bystrici o podceňovaní slabých súperov nemôže byť ani reč. Tvrdia to svorne hráči i tréneri. A to aj napriek tomu, že s relatívne silnejšími súpermi (ale i s nováčikom z Bardejova) sa "baranom" nevydarili začiatky zápasov! "Neviem, či je to podceňovanie, ťažko povedať. Som s tými hráčmi deň čo deň a nezdá sa mi to. Niečo ale v tých hlavách je. Musíme na to prísť. Ak by sme dali rýchly gól, možno by sa zápas vyvíjal úplne inak. Súper by musel otvoriť hru a lepšie by sa nám hralo," zamyslel sa kouč M. Chudý. Zatiaľ jediný favorit na postup do extraligy už klope na dvere. Pod Urpín pricestuje v piatok Spišská Nová Ves! "V uplynulom týždni sme zvolili tvrdšiu prípravu. Dali sme chlapcom trošku viac zabrať, aby sme boli dobre nachystaný na tento týždeň. Aj preto možno chalanom nešli tie nožičky v zápase proti Prievidzi tak, ako by sme si to predstavovali. Mali dva ťažšie tréningy. No iba preto, že všetko smerujeme na piatok. Zápas proti Spiškej Novej Vsi," ozrejmil nám tréner Chudý a kapitán mužstva Mišo Longauer už iba dodal: " Je to ťahák. Rád by som pozval ľudí, aby nás prišli povzbudiť a pozrieť sa na nás. Dúfam, že to dopadne lepšie ako vlani, keď sme prvý zápas s nimi doma prehrali."
Zápasy HC 05:
UTOROK 2.10
HC 05 Banská Bystrica - MŠHK Prievidza 4:2 (0:0, 0:1, 4:1)
Góly: 50. Maček, 57. Brumerčík, 57. Domian, 60. Senko - 22. Dírer, 46. Žila, 620 divákov.
PIATOK 5.10
HC 05 Banská Bystrica - HC 96 Bardejov 9:2 (4:2, 2:0, 3:0)
Góly: 16. a 51. Oravec, 19. a 41. Šimčík, 6. Babic, 20. Babic, 27. Longauer, 34. Domian, 60. Tomaška - 2. Miľovčík, 4. Fridrich, 722 divákov.
Domáci vstúpili do zápasu suverénne, čo sa im vypomstilo hneď v 2. minúte, keď skóre zápasu otvoril Bardejovčan Richard Miľovčík. O dve minúty neskôr zvýšil náskok hostí Martin Fridrich a zdalo sa, že sa pod Urpínom rodí prekvapenie kola! Opäť "barani" nezvládli úvod zápasu. A to tretí krát v rade za sebou. No podobne ako v domácom zápase s Prievidzou, aj tentoraz Bystričania zabojovali. V piatej minúte zápasu putoval na trestnú lavicu kapitán hostí Mojdis za podrazenie a presilovú hru domáci využili zásluhou Michala Babica. Ešte v prvej tretine vyrovnal útočnik Banskobystričanov Tomáš Oravec a mohlo za začať odznovu. Góly však padali už len do bránky Bardejova. Gólom Jána Šimčíka sa domáci dostali do vedenia. Michal Babic zvyšoval už na 4:2. V 27. minúte skóroval v presilovej hre kapitán domácich Michal Longauer a po góle Martina Domiana rezignoval brankár Bardejova Marek Milý, ktorého v bráne nahradil Stanislav Mojdis. No ani ten si nedokázal udržať čisté konto. V 41. minúte ho prekonal Ján Šimčík. Na 8:2 v prospech domácich upravil Tomáš Oravec a tesne pred koncom zvýšil náskok Ján Tomaška. A hoci si domáci priaznivci žiadali "desať", skóre sa už nezmenilo.